《子远使君出守广汉始获倾盖诸官赋诗赠别某广汉人也故末章及之》
宋代·张栻

半生落南州，分与岷峨疏。朅来荆江上，所忻近乡闾。

吾乡多隽豪，杂遝来舟车。时从说情话，颇觉中怀舒。

中间识胡公，粹美真璠玙。心远气自静，语简意有馀。

向来有推毂，入校中秘书。名场万夫立，人亟我则徐。

拳拳抱忠爱，百虑才一摅。白云已在望，思亲惜居诸。

乞州枌榆边，政以便版舆。同舍挽不住，清风挟归裾。

观君进退间，此岂为名誉。春帆肯小驻，论交良慰予。

爱君秉质高，且复富蓄储。任重则道远，愿言勿踟蹰。

吾州得贤牧，父老想乐胥。我亦有一廛，径思归荷锄。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。